## Odluka Ustavnog suda Republike Hrvatske broj:U-IIIA-1479/2005 od 5. lipnja 2007.

### NN 71/2007 (9.7.2007.), Odluka Ustavnog suda Republike Hrvatske broj:U-IIIA-1479/2005 od 5. lipnja 2007.

# USTAVNI SUD REPUBLIKE HRVATSKE

2223

Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Mario Kos, Ivan Matija, Ivan Mrkonjić, Smiljko Sokol i Nevenka Šernhorst, članovi Vijeća, odlučujući o ustavnoj tužbi koju
su podnijeli R. D. i R. D., koje zastupa I. Š., odvjetnik u R., na sjednici
održanoj 5. lipnja 2007. godine, jednoglasno je donio

## ODLUKU

I.
Ustavna tužba se usvaja.

II.
Općinski sud u Rijeci dužan je donijeti odluku u predmetu koji se vodi pred tim
sudom pod brojem: P-3506/04 u najkraćem mogućem roku, ali ne duljem od šest (6)
mjeseci, računajući od prvog idućeg dana nakon objave ove odluke u »Narodnim
novinama«.

III.
Na temelju članka 63. stavka 3. Ustavnog zakona o Ustav­nom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst), podnositeljima ustavne tužbe određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) i to:

–
R. D. iz SAD-a, 198-11-31 A., B., N.Y. 11358, u iznosu od 12.500,00 kuna;

–
R. D. iz SAD-a, 36 A. C., E. A., N.Y. 14051, u iznosu od 12.500,00kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.

V.
Ova odluka objavit će se u »Narodnim novinama«.

Obrazloženje

1.
Podnositelji su, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijeli 1. travnja 2005. godine
ustavnu tužbu radi duljine parnič­nog
postupka, smatrajući da im je povrijeđeno ustavno pravo na donošenje sudske
odluke u razumnom roku.

ČINJENICE
VAŽNE ZA USTAVNOSUDSKI POSTUPAK

2.
Parnični postupak pokrenut je 3. prosinca 1984. pred Općinskim sudom u Rijeci
tužbom tužitelja-protutuženika A. D. protiv tuženika-protutužitelja F. D., sada podnositelja (nasljednici
tuženika-protutužitelja), radi utvrđivanja prava
suvlasništva i iseljenja.

Do
5. studenoga 1997. donijeta je prvostupanjska presuda 30. listopada 1996.
godine broj: P-3844/84, kojom je djelomično usvojen tužbeni zahtjev tužitelja-protutuženika i odbijen protutužbeni
zahtjev podnositelja.

Podnositelji
su na presudu podnijeli žalbu, te je Županijski sud u Rijeci presudom broj: Gž-1238/97 od 7. travnja 1999. godine odbio žalbu i
potvrdio prvostupanjsku presudu.

Vrhovni
sud Republike Hrvatske odlučujući o reviziji podnositelja, presudom broj: Rev-3035/1999 od 15. siječnja 2002. godine, usvojio je
reviziju i ukinuo nižestupanjske presude te je
predmet vraćen na ponovni postupak.

U
ponovljenom postupku Općinski sud u Rijeci 15. svibnja 2003. godine donio je
rješenje i presudu broj: P-532/02 kojima je odbačen tužbeni zahtjev tužitelja-protutuženika a usvojen protutužbeni
zahtjev podnositelja.

Odlučujući
o žalbi tužitelja-protutuženika Županijski sud u
Rijeci rješenjem broj: Gž-3305/03 od 21. travnja
2004. godine odbio je žalbu tužitelja-protutuženika i
umješača na njegovoj strani, a ukinuo prvostupanjsku
presudu u dijelu kojim je usvojen protutužbeni
zahtjev podnositelja i predmet je vraćen na ponovno suđenje.

Protiv
navedenog rješenja tužitelj je 4. kolovoza 2004. godine podnio reviziju
Vrhovnom sudu Republike Hrvatske.

Općinski
sud u Rijeci rješenjem broj: P-3506/04 od 18. travnja 2005. godine odredio je
prekid parničnog postupka do pravomoćnog završetka postupka povodom revizije.

Na
navedeno rješenje Općinskog suda u Rijeci podnositelji su izjavili žalbu 9.
svibnja 2005. godine.

Županijski
sud u Rijeci rješenjem broj: Gž-4091/05 od 5. travnja
2007. godine preinačio je prvostupanjsko rješenje, te je odbijen prijedlog
tužitelja-protutuženika za prekid postupka, te je
spis 17. travnja 2007. godine vraćen prvostupanjskom sudu.

Ročište
je zakazano za 20. lipnja 2007. godine.

PRAVO
VAŽNO ZA USTAVNOSUDSKI POSTUPAK

3.
Za odlučivanje Ustavnog suda o razumnoj duljini sudskog postupka mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

Ustavna
tužba je osnovana.

4.
Svoju odluku Ustavni sud obrazlaže sljedećim utvrđenjima:

4.1.
DULJINA SUDSKOG POSTUPKA

Duljina
postupka uzima se u obzir od 5. studenoga 1997. kad je Zakonom o potvrđivanju
stupila na snagu, u odnosu na Republiku Hrvatsku, Konvencija za zaštitu
ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz Konvenciju za zaštitu ljudskih prava i temeljnih
sloboda, »Narodne novine – Međunarodni ugovori«, broj 14/02. i Objava o
stupanju na snagu Protokola br. 12 uz Konvenciju za
zaštitu ljudskih prava i temeljnih sloboda, »Narodne novine – Međunarodni
ugovori«, broj 9/05.), a Protokol broj 13 od 1. srpnja 2003. (Zakon o
potvrđivanju Protokola br. 13 uz Konvenciju za
zaštitu ljudskih prava i temeljnih sloboda, o ukidanju smrtne kazne u svim
okolnostima, »Narodne novine – Međunarodni ugovori«, broj 14/02. i Objava o
stupanju na snagu Protokola br. 13 uz Konvenciju za
zaštitu ljudskih prava i temeljnih sloboda, »Narodne novine – Međunarodni
ugovori«, broj 13/03.).

U
članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.

Ustavna
tužba podnesena je 1. travnja 2005., a do tog dana postupak nije pravomoćno
okončan, pa Ustavni sud utvrđuje da je do dana podnošenja ustavne tužbe
postupak trajao ukupno dvadeset (20) godina, tri (3) mjeseca i dvadeset sedam
(27) dana, a od dana stupanja na snagu Konvencije do dana podnošenja ustavne
tužbe postupak je trajao sedam (7) godina, četiri (4) mjeseca i dvadeset pet
(25) dana.

4.2.
POSTUPANJE NADLEŽNOG SUDA

Postupak
se u pravno relevantnom razdoblju vodio pred Županijskim sudom u Rijeci i pred
Vrhovnim sudom Republike Hrvatske, te djelomično pred Općinskim sudom u Rijeci.
Do dana odlučivanja o ustavnoj tužbi postupak se vodi preko dvadeset godina i
nije dovršen i predmet se nalazi ponovno pred prvostupanjskim sudom.

4.3.
PONAŠANJE PODNOSITELJA USTAVNE TUŽBE
(TUŽENICI-PROTUTUŽITELJI U SUDSKOM
POSTUPKU)

Podnositelji
ustavne tužbe, kao tuženici-protutužitelji u sudskom
postupku, prema utvrđenju Ustavnog suda, nisu doprinijeli duljini trajanja
sudskog postupka.

4.4.
SLOŽENOST SUDSKOG PREDMETA

Prema
utvrđenju Ustavnog suda radi se o složenijem predmetu, ali ta okolnost ne može
opravdati činjenicu da se postupak vodi u ukupnom trajanju duljem od dvadeset
godina.

OCJENA
USTAVNOG SUDA

5.
Ustavni sud utvrđuje da se predmet u pravno relevantnom razdoblju vodi u
trajanju duljem od sedam godina. Imajući u vidu ukupno trajanje postupka (preko
dvadeset godina), neučinkovito postupanje suda, te okolnost da se postupak
ponovno vodi pred sudom prvog stupnja, Ustavni sud nalazi da je povrijeđeno
pravo podnositelja na suđenje u razumnom roku, zajamčeno člankom 29. stavkom 1.
Ustava Republike Hrvatske.

Stoga
je u smislu odredbe članka 63. stavka 2. Ustavnog zakona, donijeta odluka kao
pod točkama I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke odluke.

Visinu
naknade zbog povrede ustavnog prava na donošenje sudske odluke u razumnom roku,
Ustavni sud određuje imajući u vidu sve okolnosti svakog pojedinog slučaja.

Pri
utvrđivanju visine naknade, na temelju članka 63. stavka 2. Ustavnog zakona,
Ustavni sud uzima u obzir sve okolnosti slučaja, uz istodobno uvažavanje
ukupnih gospodarskih i socijalnih prilika u Republici Hrvatskoj.

7.
Odluka o objavi odluke (točka V. izreke) temelji se na odredbi članka 29. stavka
1. Ustavnog zakona.

8.
Predsjednik Općinskog suda u Rijeci dužan je dostaviti Ustav­nom sudu pisanu obavijest o datumima donošenja i otpreme
odluke iz točke II. izreke ove odluke najkasnije osam (8) dana od dana njene
otpreme, a najkasnije osam (8) dana od isteka roka određenog u točki II. izreke
ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj:
U-IIIA-1479/2005

Zagreb,
5. lipnja 2007.

USTAVNI
SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Ostalo, NN 71/2007-2223